b"\n_START_ARTICLE_\nGoma xantana\n_START_SECTION_\nCaracter\xc3\xadstiques\n_START_PARAGRAPH_\nL'aspecte f\xc3\xadsic de la xantana \xc3\xa9s el d'una pols de color crema que es dissol en aigua calenta o freda i produeix solucions de viscositat relativament alta a concentracions baixes. La viscositat \xc3\xa9s alta en un interval ampli de concentracions i les solucions s\xc3\xb3n estables en un rang ampli de pH, concentraci\xc3\xb3 de sals i temperatures. Aquestes caracter\xc3\xadstiques s\xc3\xb3n molt favorables per a l'economia d'operacions on se la fa servir com a espessidor.\n_START_SECTION_\nHist\xc3\xb2ria\n_START_PARAGRAPH_\nEl descobriment de la xantana va ser el resultat d'un programa de recerca sistem\xc3\xa0tica o screening iniciat pel departament d'agricultura dels EUA. Com a conseq\xc3\xbc\xc3\xa8ncia de l'\xc3\xa8xit comercial del dextr\xc3\xa0 a la d\xc3\xa8cada 1940, el departament va iniciar un programa exhaustiu de recerca de microorganismes capa\xc3\xa7os de produir polisac\xc3\xa0rids solubles en aigua en cultius submergits. El resultat d'aquest programa va ser el descobriment de la xantana a la d\xc3\xa8cada de 1950 als laboratoris del  Northern  Regional  Research  Laboratories (NRRL)._NEWLINE_Durant la d\xc3\xa8cada de 1960 es van dur a terme investigacions a escala pilot en diversos laboratoris industrials i la producci\xc3\xb3 comercial va comen\xc3\xa7ar a principis de 1964. El coneixement acumulat en l'\xc3\xa8poca sobre els requeriments nutricionals de X campestris era ampli perqu\xc3\xa8 es tractava d'un important fitopatogen, que causava malalties en plantes cruc\xc3\xadferes._NEWLINE_La xantana es va convertir en el primer producte biopol\xc3\xadmer d'una fermentaci\xc3\xb3 a base de sucre de blat de moro que va tenir import\xc3\xa0ncia comercial. Arran del seu \xc3\xa8xit van comen\xc3\xa7ar a estudiar altres polisac\xc3\xa0rids microbians, per\xc3\xb2 avui la xantana \xc3\xa9s el que t\xc3\xa9 un volum de producci\xc3\xb3 i rang d'aplicacions m\xc3\xa9s elevat i l'\xc3\xbanic aprovat per a \xc3\xbas en aliments.\n_START_SECTION_\nEstructura\n_START_PARAGRAPH_\nLa mol\xc3\xa8cula de xantana consta d'una cadena principal de D-glucopiranosil amb enlla\xc3\xa7 a 1-4, com en la cel\xc2\xb7lulosa. A la cadena s'annexen cadenes laterals de trisac\xc3\xa0rid compostes per residus de D-manopiranosilo i d'\xc3\xa0cid D-glucopiranosilur\xc3\xb2nic. Els residus de manosil amb enlla\xc3\xa7 a 1-2 tenen substituts 6-o-acetil. Una mitjana d'aproximadament la meitat dels grups terminals de l'ad-manosil tenen substituts 4,6-o-(1-carboxietilid\xc3\xa8).\n_START_SECTION_\nUsos\n_START_PARAGRAPH_\nLa xantana s'afegeix als aliments per controlar la reologia del producte final. El pol\xc3\xadmer produeix un gran efecte sobre propietats com la textura, alliberament d'aroma i aparen\xc3\xa7a, que contribueixen a l'acceptabilitat del producte per al seu consum. Pel seu car\xc3\xa0cter pseudopl\xc3\xa0stic en soluci\xc3\xb3, la xantana t\xc3\xa9 una sensaci\xc3\xb3 menys gomosa a la boca que les gomes amb comportament newtoni\xc3\xa0._NEWLINE_\xc3\x89s molt utilitzat com a substitutiu del gluten en aliments aptes per a cel\xc3\xadacs._NEWLINE_El seu comportament com a antioxidant \xc3\xa9s m\xc3\xa9s gran que el d'altres polisac\xc3\xa0rids causa de la seva gran capacitat d'unir-se a metalls i el seu comportament visc\xc3\xb3s._NEWLINE_A la ind\xc3\xbastria farmac\xc3\xa8utica i cosm\xc3\xa8tica la xantana s'empra com a agent emulsificants i per donar cos. Els productes de cura personal com xamp\xc3\xbas, cremes, locions, maquillatges, productes de cura capil\xc2\xb7lar i dentifrici poden formular amb xantana. La xantana atorga a les cremes i locions una bona sensaci\xc3\xb3 a la pell durant i despr\xc3\xa9s de l'aplicaci\xc3\xb3. En la ind\xc3\xbastria farmac\xc3\xa8utica la xantana s'empra per mantenir en suspensi\xc3\xb3 els antibi\xc3\xb2tics o altres f\xc3\xa0rmacs i per aconseguir formulacions de dosificaci\xc3\xb3 uniforme o estabilitzar cremes que contenen f\xc3\xa0rmacs._NEWLINE_En les aplicacions agr\xc3\xadcoles la xantana s'empra com a agent de suspensi\xc3\xb3 o espessidor. S'utilitza per millorar l'efici\xc3\xa8ncia de fungicides, herbicides i insecticides en suspendre uniformement els components s\xc3\xb2lids de les formulacions en sistemes aquosos o en estabilitzar emulsions i sistemes multif\xc3\xa0sics l\xc3\xadquids._NEWLINE_Les propietats reol\xc3\xb2giques faciliten la polvoritzaci\xc3\xb3, redueixen la dispersi\xc3\xb3 amb el vent, i incrementen la persist\xc3\xa8ncia i adhesi\xc3\xb3 del pesticida._NEWLINE_En la ind\xc3\xbastria petroliera s'utilitza com a additiu per a fluids de perforaci\xc3\xb3, la pseudoplasticitat subministra baixa viscositat al trepant, on la velocitat de tall \xc3\xa9s alta i alta viscositat en l'anular on hi ha menor velocitat de tall. Aix\xc3\xb2 permet una r\xc3\xa0pida penetraci\xc3\xb3 del trepant i al mateix temps que en l'anular les part\xc3\xadcules arrencades es mantinguin en suspensi\xc3\xb3._NEWLINE_Les solucions de xantana tamb\xc3\xa9 s'apliquen a l\xc3\xadquids de fractura. La fractura hidr\xc3\xa0ulica permet millorar la productivitat del pou mitjan\xc3\xa7ant fractures profundes al reservori. La reologia de la xantana permet una transmissi\xc3\xb3 de pressi\xc3\xb3 m\xc3\xa0xima a la formaci\xc3\xb3 i fricci\xc3\xb3 m\xc3\xadnima en la canonada i reservori. En la recuperaci\xc3\xb3 secund\xc3\xa0ria de petroli s'addiciona per reduir la permeabilitat i reduir la mobilitat de l'aigua en incrementar-ne la viscositat._NEWLINE_Altres usos industrials s\xc3\xb3n tintes per a impressi\xc3\xb3 a raig de tinta, processos per remoci\xc3\xb3 de metalls dissolts en mineria i pel\xc2\xb7l\xc3\xadcules termocurables amb avantatges mediambientals._NEWLINE_Un altre \xc3\xa0mbit en el qual s'utilitza aquesta goma, \xc3\xa9s la conservaci\xc3\xb3 i restauraci\xc3\xb3. Com a hidrogel, permet ser aplicat en superf\xc3\xadcies lleugerament sensibles a l'aigua per retirar materials hidrosolubles com per exemple alguns adhesius. Tamb\xc3\xa9 s'utilitza per crear emulsions amb dissolvents que permetin una millora de l'efectivitat. Normalment s'utilitza en concentracions baixes (p.e. 1'5%)."